**Beirniadaeth Cystadleuaeth y Gadair- Hywel Griffiths**

Mentrodd un ar ddeg bardd i’r gystadleuaeth, a diolch yn fawr iawn iddyn nhw i gyd am wneud. Mae gan yr holl gerddi rinweddau, ac mi fuaswn yn annog pob cystadleuydd i ddal ati i ysgrifennu.

Gofynnwyd am gerdd neu gasgliad o gerddi heb fod dros gan llinell ar y testun ‘Afon’. Testun penodol, diriaethol, ond â phosibiliadau trosiadol, a thestun a oedd yn plesio’r beirniad hwn yn fawr iawn! Aeth rhai beirdd am afonydd go iawn, tra defnyddiodd eraill yr afon fel delwedd ffigurol. Nid aeth yr un cystadleuydd i ddyfroedd Afon Tywi, a oedd yn ychydig o syndod. Er nad cyfri llinellau oedd ein gwaith fel beirniaid, mae angen i waith teilwng o gadair Eisteddfod yr Urdd ddangos datblygiad estynedig, y gallu i gynnal delweddau, grym y dweud, a diddordeb y darllenydd mewn cerdd hir, neu gyfres o gerddi wedi eu cysylltu gan thema. Casgliadau oedd cerddi mwyaf llwyddiannus y gystadleuaeth ar y cyfan, ac yn gyffredinol cafodd y beirdd well hwyl ar y cerddi byrion. Cerddi rhydd yw’r rheiny hefyd, ar y cyfan, – ni chafwyd llawer o gynganeddu eleni.

Yn y trydydd dosbarth mae Nant y Felin, Byw mewn Gobaith ac Annwyl Heledd.

Mae sŵn barddoniaeth yng ngherdd Nant y Felin, ond mae’n anodd cael hyd i neges y gerdd rhwng cymhlethdod y dweud a chamgymeriadau gramadegol. Mae angen anelu at gyfathrebu neges yn eglur yn gyntaf. Dylai Nant y Felin ddarllen eu cerddi yn uchel, a’u dangos i rywun i gael barn a chyngor ar ddechrau’r daith fel hyn.

Mae neges cerdd rydd Byw mewn Gobaith yn gliriach – mae’n dweud rhywbeth am natur taith afon a bywyd person, ond eto mae angen mwy o ofal ar yr iaith, ac anelu am gerdd hwy, neu gyfres hwy o gerddi byrion. Dalier ati yn sicr.

Mwynheais gerdd Annwyl Heledd a oedd yn adrodd hanes yr Afanc – bwystfil chwedlonol Afon Conwy. Mae dawn gan Annwyl Heledd i ddweud stori ar gân. Mae’n gerdd rhy fyr i gystadlu am y gadair eleni, ond mae adnoddau iaith, dychymyg a chwedleua gan Annwyl Heledd ac edrychaf ymlaen at glywed mwy ganddynt.

Yn yr ail ddosbarth mae Enfys, Rhyddid, Elan, a Cai.

Mae mynegiant ychydig yn gymhleth a rhywfaint o gymysgu delweddau yn ei wneud yn anodd dilyn cerdd Enfys ond mae syniad da ganddynt, a’r gallu i greu delweddau trawiadol a theimladwy– angen ymarfer crefft sydd, gan gynnwys y grefft o ail-ddarllen, ail-ddrafftio a thocio.

Rhyddid: Cerdd mewn mydr ac odl sydd gan Rhyddid; cerdd sy’n gweld afon yn drosiad o dranc y Gymraeg. Mae yma ddelweddau trawiadol, mydr llwyddiannus a thrawiadau cynganeddol sy’n dangos bod Rhyddid yn gwybod sut y dylai cerdd swnio. Eto – ymarfer gyda cherddi byrrach sydd angen efallai cyn mentro ar gerdd hirach.

Cerdd fer, ddidwyll ac effeithiol yn personoli Afon Elan sydd gan Elan, yn myfyrio ar effaith yr argaeau arni. Dyma un o’r unig feirdd i fynd at afon go iawn, ac mae’r gerdd yn elwa o’r herwydd. Ar destun digon cyfarwydd, mae’r delweddau’n ffres a’r ymdriniaeth yn dangos agwedd feirniadol, aeddfed.

Cerdd deyrnged annwyl a didwyll Cai i berson anabl yw un o uchafbwyntiau’r gystadleuaeth. Nid oes rhyw lawer o wendidau yn y gerdd ond mae’n rhy fyr i alluogi Cai i ddangos eu cryfderau fel bardd, sy’n cynnwys y gallu i greu delwedd o berson ac i gyfleu emosiwn. Mae Cai wedi llwyddo i gyfuno canu rhydd gydag englyn trawiadol yn glo i’r gerdd.

Yn y dosbarth cyntaf, mae cerddi Pluen, Vik Tal, Dyfrdwy a Gwawr.

Cerdd am blentyn yn dioddef cam-drin rhywiol gan rywun sy’n byw yn ei chartref sydd gan Pluen. Mae’n adrodd yr hanes trwy drosiad estynedig o daith afon. Cymrodd dewrder i drafod pwnc fel hyn, ac mae hynny i’w edmygu’n fawr. Mae rhai trawiadau a delweddau grymus iawn, ond yn gyffredinol mae gormod o ansoddeiriau a byddai’r gerdd yn elwa o’i thocio er mwyn tynhau’r dweud. Cerdd gofiadwy, anodd ei darllen gan mor boenus yw’r testun, gan fardd da.

Cerdd yn dychanu ac yn taranu yn erbyn ymwelwyr anystyriol i Eryri sydd gan Vik Tal. Mae’n bregeth go iawn, ond yn gymysg â’r pregethu mae dawn dweud a delweddu crefftus, er enghraifft lle gwelwn yr iaith a’i henwau yn cael eu herydu fesul carreg, yn union fel mae’r llwybr troed yn cael ei erydu gan draed y cerddwyr. Mae Vik Tal yn fardd â neges wleidyddol a’r gallu i argyhoeddi gyda geiriau, ond teimlais nad oes datblygiad yn neges y gerdd, ac nad yw testun ‘afon’ yn arbennig o amlwg ynddi. Mae Vik Tal yn amlwg yn hyddysg ym marddoniaeth y Gymraeg, ac mae’n dyfynnu neu’n cyfeirio at waith Gerallt Lloyd Owen, ymysg eraill. Gall hyn fod yn effeithiol iawn fel techneg, ond mae angen gofalu peidio â’i gorwneud hi. Gydag ychydig mwy o gynildeb ac ymatal (heb ffrwyno yr angerdd sy’n llosgi ar y ddalen) byddai Vik Tal yn gystadleuydd peryglus am y Gadair.

Myfyrdod ar natur afon sydd gan Dyfrdwy, a’r ffordd y mae’r afon wedi bod yn dyst ac yn ysbrydoliaeth i hanes a chreadigrwydd ar hyd yr oesau. Mae’r afon yn cynnig cysur yn y modd y mae hi wedi gweld pob math o drafferthion, ac mae hi yma o hyd. Nid yw’r cerddi yma yn ildio eu hystyr yn hawdd – mae angen sawl darlleniad agos er mwyn treiddio at y neges, ond myfyrdod ar lan afon am berthynas pobl â’r amgylchedd, eu difaterwch yn wyneb newid hinsawdd, a gwytnwch byd natur er gwaethaf popeth sydd yma. Mae’n gasgliad cyfoethog, aml-haenog a chrefftus iawn gan fardd sydd ag adnoddau ieithyddol a barddonol i’w hedmygu’n fawr. Roedd uchelgais Dyfrdwy i’w edmygu hefyd. Fodd bynnag, mae’r casgliad yn ddryslyd, ac anodd ei ddilyn ar adegau – byddai edrych eto ar y cerddi, yn enwedig ‘Gwyddoniadur’, a darparu ychydig mwy o ‘switches’ golau, ys dywed Waldo, yma a thraw yn codi’r casgliad i dir uwch byth.

Gwawr yw bardd mwyaf crefftus ac aeddfeta’r gystadleuaeth. Cyfres o gerddi yn adrodd hanes pâr ifanc ar ddechrau taith bywyd gyda’i gilydd yn cyd-fyw am y tro cyntaf. Yr afon yma yw afon bywyd ac mae yma gyfres o olygfeydd cynnil, teimladwy, ac ymataliol. Mae gwreiddioldeb ffres yn y dweud a’r delweddau, ac mae rhythm hyderus i’r llinellau. Mae Gwawr hefyd yn myfyrio ar sut mae bardd yn ymateb yn greadigol i’r newidiadau bywyd a brofir. Uchafbwynt y casgliad yw ‘Llenwi’ – cerdd serch sy’n llwyddo i ddweud cymaint am berthynas dau ar gyfnod penodol o fywyd mewn ychydig eiriau. Cryfder y casgliad yw’r ffordd y mae Gwawr wedi llwyddo i droi profiadau personol penodol yn brofiadau y gallwn uniaethu â nhw, waeth beth bynnag yw ein hoedran. Yn fwy nag un o’r ymgeiswyr eraill, trwy drin delwedd yr afon yn gynnil, mae Gwawr wedi llwyddo i’w throi i’w melin ei hun, yn hytrach na chael ei chario ymaith gan y llif, ac mae’n gwbl deilwng o Gadair Eisteddfod Sir Gâr.

**Beirniadaeth Cystadleuaeth y Gadair- Gwennan Evans**

Y dasg eleni oedd cyfansoddi cerdd neu gasgliad o gerddi heb fod dros gan llinell ar y testun ‘Afon’. Roedd hwn yn destun digon heriol, sydd wedi cyfyngu rhai o’r beirdd gystadlodd yn hytrach na’u hysbrydoli. Ar y cyfan, mae’r ymgeiswyr mwyaf llwyddiannus wedi gwyro ymhellach oddi wrth y testun gan osod eu gweledigaeth ar gynfas ychydig yn ehangach na’r ymgeiswyr sydd wedi gweld afon ddiriaethol neu gynnig trosiad estynedig o’r afon.

Mae’n werth nodi hefyd fod yr ymgeiswyr sydd wedi dod i’r brig wedi cyflwyno casgliad o gerddi a byddai mwy nag un o’r cystadleuwyr wedi elwa o ddilyn eu hesiampl. Mae cynnal syniad neu ddelwedd dros gerdd estynedig yn gofyn am stamina a strwythur bwriadus ac mae rhannu’r gwaith yn gasgliad yn gallu helpu i sicrhau fod y beirniad yn gweld y datblygiad a’r amrywiaeth y mae’n chwilio amdano.

Wrth i mi fynd ati i roi sylw i bob ymgeisydd yn unigol fe welwch fod yma amrywiaeth dda o bynciau’n cael eu trafod. Does na ddim dwy gerdd debyg ac fe wnaeth hynny’r gwaith o dafoli yn ddifyr a phleserus.

Yn y trydydd dosbarth mae **Nant y Felin, Byw mewn Gobaith** ac **Annwyl Heledd.**

Cerdd fer iawn sydd gan **Nant y Felin** sy’n cael ei hadrodd o safbwynt yr afon. Mae’n syniad gwreiddiol ond mae angen mwy o waith ymarfer ar y bardd yma cyn cystadlu yn y gystadleuaeth hon a byddai’n syniad iddo ofyn i rywun ddarllen dros ei waith cyn ei gyflwyno.

Hoffwn weld cerdd arall gan **Byw mewn Gobaith** gan fy mod yn teimlo fod y testun wedi rhoi hualau ar ei weledigaeth y tro hwn. Mae angen i’r bardd yma hefyd gymryd mwy o ofal o ran gloywder ei iaith a chanolbwyntio ar geisio cynnal cerddi hirach cyn ymgeisio am y gadair.

Mae cerdd **Annwyl Heledd** hefyd yn rhy fyr i ddod i frig y gystadleuaeth ond mae gan y bardd yma’r adnoddau sydd eu hangen i ysgrifennu cerdd hirach. Mae’r gerdd yn datblygu’n dda ac yn adrodd hanes Afanc yr Afon Conwy mewn ffordd afaelgar. Byddai hi wedi gweithio’n dda fel cerdd o fewn casgliad ar gyfer y gystadleuaeth yma a byddwn yn annog y bardd i ddal ati i ymarfer achos mae yma addewid pendant.

Yn yr ail ddosbarth mae **Enfys, Rhyddid, Elan, a Cai.**

Mae llawer i’w ganmol yng ngwaith **Enfys.** Yn y gerdd, mae mab yn ymweld â’i fam oedrannus ac mae mynd â hi i weld afon y mae’n ei chofio o’i phlentyndod yn ysgogi ei chof. Rwy’n hoffi’r syniad yn fawr, mae tynerwch a sylwgarwch yma ac mae’r bardd yn cynnal ein diddordeb yn dda. Mae yma ddelweddu aeddfed ond weithau mae gormod o syniadau a delweddau, sy’n amharu ar lif y gerdd ac yn ei gwneud hi’n anodd dilyn beth sy’n digwydd.

**Rhyddid** yw’r unig fardd yn y gystadleuaeth sydd wedi cyfansoddi ar fydr ac odl ac mae’n cynnal trosiad estynedig o dranc yr iaith Gymraeg fel afon dros unarddeg pennill. Mae’r gerdd yn llifo’n dda ar y cyfan ac mae’r rhythm pendant yn apelgar. Mae yma gyffyrddiadau cynganeddol drwyddi draw ac mae’n amlwg fod gan y bardd glust dda. Gan mai un trosiad estynedig sydd yma, mae’r gerdd yn tueddu i aros yn ei hunfan yn ormodol a byddai gweld yr afon fel man cychwyn o bosib yn helpu’r bardd i ddatblygu’r gwaith ymhellach.

Mae **Elan** wedi mynd ati i adrodd hanes boddi Cwm Elan trwy bersonoli afon Elan mewn cerdd lwyddiannus iawn. Mae yma gwpledi cofiadwy fel ‘Llifais drwy ansoddeiriau’r hen feirdd/ Ac i mewn i’m carchar o haearn’. Dyma gerdd gynnil ac aeddfed a fyddai wedi gweithio’n dda fel rhan o gasgliad ond nid yw’r gwaith yn ddigon estynedig i gyrraedd y dosbarth cyntaf eleni.

Mae **Cai** hefyd wedi ysgrifennu cerdd lwyddiannus iawn sy’n deyrnged i berson gydag anableddau. Hoffais yr arddull uniongyrchol a diwastraff a thrwy ei delweddau cynnil mae’r gerdd yn creu darlun cofiadwy o’i gwrthrych. Mae’r gerdd yn gorffen yn daclus gydag englyn teimladwy. Dyma waith gorffenedig a chaboledig ond at ddibenion y gystadleuaeth yma, mae’r gerdd yn rhy fyr i ddod i’r brig ond o ddatblygu darn mwy estynedig, byddai Cai yn ymgeisydd peryglus am y gadair.

Yn y dosbarth cyntaf, mae cerddi **Pluen, Vik Tal, Dyfrdwy a Gwawr.**

Cerdd ysgytwol am ferch yn cael ei cham-drin yn rhywiol gan rywun sy’n byw yn ei chartref sydd gan **Pluen**. Mae’n cymryd dewrder i drafod pwnc fel hyn, a thrwy gyfrwng y trosiad estynedig, gallwn weld y sefyllfa’n datblygu ac yn gwaethygu. Mae’r arddull yn glir ac uniongyrchol ac yn sicr yn mynnu sylw. Hoffwn weld y gerdd yma yn cael ei hymestyn ymhellach, o bosib yn crwydro ymhellach o’r afon gan ychwanegu mwy o haenau neu gymhlethtod. Mae hi’n gerdd sy’n codi llawer o gwestiynau ac mae’n bosib y gellid ateb rhai o’r rheiny i roi mwy o gig ar yr asgwrn a chyfle i’r bardd ddangos ei grefft.

Yn y trydydd safle mae **Vik Tal** am gerdd sy’n dychanu’r cerddwyr o bell sy’n heidio i ardal Llanberis gan syllu ‘heibio’n hanes, heibio eneidiau’n cyndeidiau coll’ gan ‘ddisodli swyn ein heniaith ni’. Dyma fardd angerddol sy’n dweud ei neges yn blwmp ac yn blaen. Mae’r adeiladwaith yn nechrau’r gerdd yn gweithio’n dda ac mae’r bardd yn amlwg yn hyddysg yn chwedlau’r ardal a gwaith beirdd fel Gerallt Lloyd Owen ac R. Williams Parry. Erbyn diwedd y gerdd, dwi’n teimlo fod y gyfeiriadaeth gyson yma at wahanol gerddi braidd yn ormodol. Rwy’n hoffi’r manylion yn y gerdd, er enghraifft pan mae’n enwi brandiau drud dillad y cyfryw gerddwyr ac mae’r tân sydd ym mol y bardd yn cael ei gyfleu yn effeithiol dros ben. Mae’n bosib y gallai’r bardd ymatal rhywfaint ar brydiau, ond mater o farn yw hynny ac mae hi’n gwestiwn os yw’r gerdd yn ymateb i’r testun. Mae angen i Vik Tal ddal ati achos mae yma ddawn arbennig a llais hyderus sy’n mynnu gwrandawiad.

Llwyddodd **Dyfrdwy** i greu argraff o’r darlleniad cyntaf ac wrth fynd yn ôl at y cerddi dro ar ôl tro, roedd fy ngwerthfawrogiad ohonynt yn dyfnhau. Dyma fardd hyderus ac uchelgeisiol sy’n llawn syniadau ac mae’n gadael gofod helaeth i’w ddarllenydd i ddehongli’r gwaith. Mae rhywfaint o gymeriad a hunanymwybyddiaeth yn llais y bardd ac mae hynny hefyd yn apelio. Roedd Hywel a finnau yn cytuno fod y bardd yma yn poeni am newid hinsawdd ond mae’r neges yn rhy aneglur a’r dilyniant yn rhy anodd ei dilyn . Mae gormod o bos yma a’r gwaith o ymbalfalu am ystyr yn tynnu oddi ar ergyd y cerddi. Boddi wrth ymyl y lan yw hanes Dyfrdwy eleni ond mae yma fardd abl a chyffrous sydd o fewn cyrraedd i’r gadair.

**Gwawr** sy’n dod i’r brig am gyfres o gerddi teimladwy, llawn naws am gwpwl yn prynu tŷ gyda’i gilydd am y tro cyntaf. Myfyrdodau wrth ddod yn oedolyn sydd yma ac mae’r pwnc a’r grefft yn awgrymu fod yma fardd aeddfed a phrofiadol ar waith. Mae na gyffyrddiadau hyfryd a delweddau cofiadwy ym mhob un o’r pum cerdd gyda’r gerdd serch ‘Llenwi’ yn arbennig yn creu argraff. Mae gan y bardd yr adnoddau iaith a’r reddf i gyfleu’r hanes mewn dull ymatalgar a gafaelgar. Mae’n ein gadael ni eisiau mwy a dwi’n mawr obeithio y bydd y bardd buddugol yn parhau i gyfansoddi a mentro wrth farddoni yn y dyfodol.